Lin Hallberg
& Margareta Nordqvist

Torsdage med Sigge

RAP-klubben nr. 2

På dansk ved Charlotte A. E. Glahn

(Læseprøve)

Gyldendal

Elina og Sigge

Jap og Agnes

Sam og Marie

Hanna og Molly

Torsdage på rideskolen

Hver torsdag går Elina til ridning. Det er den bedste dag i hele ugen. Bedre end lørdagsslik og fjernsynsaften med mor, far og lillesøster Linnea.

Elina og hendes rideveninder Marie, Agnes og Hanna har redet i snart et halvt år. De har lært rigtig meget. Men deres ridelærer, Inger, kalder dem alligevel stadig for nybegyndere eller småpigerne.

De kan rense hove på alle hestene, selvom Hanna er lidt bange for at gøre det på Sam, som kan være rigtig fræk. Agnes er nærmest blevet ekspert i at rense hove på Jap.

Hun er den eneste af dem, der har tålmodighed til at vente, når han falder i staver og ikke rigtig ved, om han skal løfte hovene eller ej.

Det går også helt godt med at ride letridning. Selv om det stadig kan være svært at styre samtidig.

– Det er vigtigt, at I holder hænderne i ro, siger Inger. Ellers gør det ondt på hestene.

De må gerne holde i manen, hvis de vil. Når de er færdige med at ride, har de som regel lange hår siddende i ridehandskerne.

– Det er da godt, at hestene ikke er pivede med deres hår, siger Marie en gang, hvor Sam har været ekstra fræk, og hun kan fremvise en hel håndfuld lange brune hår for de andre.

– Måske var det derfor, han hoppede sådan rundt, foreslår Agnes med en bekymret rynke i panden.

– Måske forsøgte han at løbe væk fra dig, siger Hanna og ser anklagende på Marie.

Ja, sådan lyder det faktisk ofte for tiden, når pigerne er i stalden og taler om hestene. Alle vil være den bedste til det med at ride og passe hestene.

Der er meget, som de næsten kan nu, men det med at sadle op er stadig ikke helt let. Der er så mange remme at holde styr på, og hestene er ikke altid så hjælpsomme. Indimellem synes Elina, at det ser ud, som om de griner af hende.

Lige netop som hun står klar med biddet, ryster hesten på hovedet, og så er det hele rodet sammen igen.

Så kan Elina godt blive sur og synes, at hestene er rigtig dumme.

– Det er svært at lære at sadle op, siger Inger.

– Hvis bare de kunne stå stille, siger Elina irriteret.

– I må bare være hurtigere, siger Inger. I må tage kommandoen og lære at give hestene klar besked om, hvad I gerne vil have dem til. Hvis de kunne vælge, ville de hellere gå og græsse på folden.

Netop denne torsdag skal Sigge, Elinas yndlingshest, være med for første gang i lang tid. Sigge fik ondt i hoven, lige da Elina var begyndt at ride, og han blev så syg, at han kom på dyrehospital. Det har taget lang tid for ham at blev helt rask igen. Elina har savnet ham helt vildt. Sigge og hun hører sammen. Sådan har hun følt det, lige siden hun så ham første gang.

For Elina er der ingen tvivl om, at det er hende, der skal ride Sigge nu, hvor han igen skal være med. Hun har gået og drømt om, hvordan hun vil spørge Inger, om hun må ride ham, uden at hendes hjælper, Josefine, trækker ham.

I dag skal de bytte heste. Josefine og Elina har haft Jap de sidste fire gange. Agnes og Sara har redet Sigges mor, Samira, som har overtaget Sigges plads på holdet, mens han var syg.

– Nu kan Samira endelig få sin barselsorlov, siger Inger. Tror I ikke, hun vil synes, det er dejligt?

Jo, det tror alle. Samira venter føl i slutningen af maj. Hendes mave bliver større og større. Det er svært at spænde sadelgjorden, og hun er blevet mere sløv. Man kan godt mærke, at hun går og tænker på noget andet.

Jenny og Hanna har kæmpet med Sam i en hel måned. De er lykkelige over, at de endelig skal bytte heste. Marie og Linda står og småskændes lidt med dem. De siger, at Sam er hundrede gange sjovere at ride end deres yndlingshest, Molly, som Marie og Linda lige har haft.

– Alle hestene har gode og dårlige sider, siger Inger. Men hvis I vil være dygtige til at ride, skal I kunne ride dem alle sammen.

Nu er det blevet tid til at skrive navnene op på tavlen. Elinas hjerte banker. Endelig kommer hun til at ride Sigge igen …

– Okay, hvem vil så gerne ride Sigge i dag? Inger står parat med kridtet.

– Mig! råber Elina med det samme.

Der er bare det ved det, at alle de andre piger råber det samme. Elina ser sig måbende omkring.

– Hold da op, siger Inger, sikke populær Sigge pludselig er blevet.

– Jeg har aldrig prøvet at ride ham, plager Marie.

– Det har jeg heller ikke, hvisker Hanna.

– Ja, Josefine og Elina kan ikke få ham …

Det lyder, som om Inger taler højt med sig selv.

– Josefine har været her flere gange i denne uge og hjulpet med at få Sigge i gang. Jeg tror, at Marie og Linda får lov at ride ham i dag.

– Neeej!

Elina kan ikke lade være med at protestere. Selv om hun godt ved, at Inger ikke vil siges imod.

– Vi skal jo kunne ride alle hestene, siger Marie, da Elina ser anklagende på hende.

Inger skriver resten af navnene op. Elina og Josefine får Sam. Elina skæver surt til Marie og Linda, som står med armene om hinanden og jubler over, at de skal prøve Sigge. Tænk at måtte svigte sin yndlingshest på den måde!

Hanna og Agnes får Molly og Jap, deres yndlingsheste, og ser glade og tilfredse ud. Det er kun Elina, som har tårer i øjnene, da Inger er færdig og beder dem om at hente spandene med strigler og gå i gang med at ordne hestene.

– Kom nu!

Josefine puffer til Elina, som står tilbage ved tavlen, da alle er gået ud for at hente striglerne.

– Du er nødt til at hjælpe til, hvis vi skal nå at ride i dag.

Det skærer i hjertet på Elina, da hun ser Linda og Marie gå ind i Sigges spiltov.

Ud, har hun lyst til at skrige. Lad min yndlingshest være i fred.

– Du må altså lige hjælpe med at strigle.

Josefine forsøger at få kontakt med Elina, som bare står og glor ind i Sigges spiltov.

– For resten skal du være glad for, at du ikke skal ride Sigge i dag. Der er så meget krudt i ham, efter at han har stået stille så længe, at han konstant er ved at eksplodere. Jeg har været lige ved at ryge af ham flere gange i løbet af de sidste par dage.

– Jeg er da ligeglad, mumler Elina.

Elina er også sur på Josefine. Hvis det ikke havde været for hende, havde hun helt sikkert fået lov til at ride Sigge.

– Du kan da i det mindste hjælpe lidt med Sam. Josefine bruger nu sin strengeste storesøsterstemme.

– Ellers får du slet ikke lov til at ride. Du ved, hvad Inger siger.

Elina ville gerne sige, at hun vil blæse på, om hun får lov til at ride eller ej. Men det gør hun jo ikke.

Da Sam lader hende sadle ham op uden vrøvl, føles det hele lidt bedre. Især da hun får ros af Inger. Elina tænker på, at Sam er Sigges bror. Næstbedst.

– Nu skal vi se, hvordan du klarer denne her lille rappe fyr, siger Inger, mens hun hjælper Elina med stigremmene.

Sam har nogle små tricks, han laver, når han synes, det er blevet lidt for kedeligt, eller han simpelthen ikke gider mere. Hans hofnummer er at styrte rundt i et hæsblæsende tempo. Så er det temmelig svært at blive siddende. De store piger har lært lektien, men de små snører han så let som ingenting.

– Jeg vil prøve selv, siger Elina bestemt, da de er klar til at ride ud på hovslaget.

Elina vil gerne have, at Inger skal synes, hun er dygtig. Så dygtig, at hun egentlig burde ride Sigge.

Om Lin Hallberg

Lin Hallberg, født 1956 i Saltsjöbaden, Sverige, er børne- og ungdomsbogsforfatter.

Siden Lin Hallberg debuterede i 1996 med GIV ROBOT EN CHANCE! Har hun primært skrevet hestebøger bl.a. TEDDYbøgerne og SIGGEbøgerne, som hun er bedst kendt for.

Vil du opdateres på vores nyheder?

Tilmeld dig vores nyhedsbrev eller gør som over 40.000 andre læseheste og følg os på de sociale medier.

FACEBOOK

INSTAGRAM

TWITTER

Torsdage med Sigge (Læseprøve)

Lin Hallberg

Oversat fra svensk af Charlotte A. E. Glahn efter „Torsdagar med Sigge“

Tekst © Lin Hallberg 2005

Forside og illustrationer © Margareta Nordqvist 2005

Først udgivet af Bonnier Carlsen Bokforlag, Stockholm, 2005

1. e-bogsudgave 2017

ISBN 978-87-02-23337-7

© Lin Hallberg & Gyldendal 2017

Gyldendal
Klareboderne 3
1001 København K

Denne bog er beskyttet af lov om ophavsret
Kopiering til andet end personlig brug må kun ske efter aftale med forlag og forfatter

www.gyldendal.dk